भागलपुर। विशेष केंद्रीय कारा के प्रवेश द्वार पर चार होमगार्ड जवानों के पास से बरामद गांजा, खैनी, गुटखा, गुल आदि की जब्ती सूची सोमवार को तिलकामांझी पुलिस ने बनाई। जेल अधिकारियों की मौजूदगी में बनाई गई जब्ती सूची के सामानों को पुलिस अपने कब्जे में लेकर थाना लौट आई। नशीला पदार्थ बरामदगी के बाद ही जेल प्रशासन ने आरोपित जवानों को बोरिया-बिस्तर के साथ परिसर से बाहर कर दिया था। पुलिस उन आरोपितों के नहीं रहने से उनसे पूछताछ नहीं कर सकी। पुलिस होमगार्ड जिला मुख्यालय से संपर्क साधा है ताकि आरोपितों से पूछताछ कर सके। इधर होमगार्ड जिला मुख्यालय में आरोपित होमगार्ड जवानों के विरुद्ध अनुशासनात्मक कार्रवाई कर दिए जाने की बात कही जा रही है। आरोपित जवानों सीताराम यादव, परमानंद यादव, राजकिशोर सिंह के विरुद्ध ड्यूटी से वंचित करने की कार्रवाई की गई है।